b'\n_START_ARTICLE_\nReyev sindrom\n_START_SECTION_\nZgodovina\n_START_PARAGRAPH_\nBolezen je poimenovana po avstralskem zdravniku R. Douglasu Reyu, ki je s sodelavcama Graemom Morganom in Jimom Baralom leta 1963 v reviji The Lancet objavil prvo \xc5\xa1tudijo o tem sindromu. Sicer naj bi segala prva omemba sindroma \xc5\xbee v leto 1929 in tudi leta 1964 je dr. George Johnson s sodelavci objavil raziskavo o izbruhu influence B pri 16 otrocih, pri katerih je pri\xc5\xa1lo do nevrolo\xc5\xa1kih te\xc5\xbeav in pri 4 od njih je bil bolezenski profil zelo podoben Reyevemu sindromu. Nekateri raziskovalci imenujejo bolezen Reye-Johnsonov sindrom, vendar se pogosteje uporablja le poimenovanje Reyev sindrom. Leta 1979 je dr. Karen Starko s sodelavci izvedla \xc5\xa1tudijo primerov v Phoenixu v Arizoni ter prvi odkril statisti\xc4\x8dno zna\xc4\x8dilno povezavo med uporabo aspirina in Reyevim sindromom. Kmalu sta \xc5\xa1tudiji iz Ohia in Michigana potrdili ugotovitev, da lahko uporaba aspirina pri oku\xc5\xbebi zgornjih dihal ali noricah spro\xc5\xbei sindrom. V letu 1980 je ameri\xc5\xa1ki Center za nadzor in prepre\xc4\x8devanje bolezni (CDC) opozoril zdravnike in star\xc5\xa1e o povezavi med uporabo salicilatov in Reyevim sindromom pri otrocih in mladostnikih z noricami in drugimi virusnimi oku\xc5\xbebami. Leta 1986 je ameri\xc5\xa1ki Urad za prehrano in zdravila zahteval, da vsa zdravila, ki vsebujejo acetilsalicilno kislino, v navodilih za uporabo vsebujejo opozorilo glede Reyevega sindroma.\n_START_SECTION_\nPrognoza\n_START_PARAGRAPH_\nPri otrocih, zlasti dojen\xc4\x8dkih, lahko ostane trajna blaga do zmerna mo\xc5\xbeganska po\xc5\xa1kodba. Pri ve\xc4\x8d kot 30\xc2\xa0% primerov v ZDA med letoma 1981 in 1997 so poro\xc4\x8dali o smrtnem izidu. Pri odraslih je bolezen redka in okrevanje je obi\xc4\x8dajno popolno; po dveh tednih se obi\xc4\x8dajno delovanje jeter in ledvic normalizira.'